มอฟฟ์กิเดียน

มอฟฟ์กิเดียน (Moff Gideon) เป็นตัวละครสมมติในเรื่องแต่งชุด สตาร์ วอร์ส ปรากฎตัวครั้งแรกในละครชุดทางโทรทัศน์เรื่อง เดอะแมนดาลอเรียน ซึ่งออกฉายทางดิสนีย์+ ซึ่งเขาเป็นตัวร้ายหลักของสามซีซันแรกของเรื่องนี้ กิเดียนเป็นผู้นำของภาคส่วนที่หลงเหลืออยู่ของจักรวรรดิกาแลกติกหลังการล่มสลาย เป็นผู้ครอบครองดาร์กเซเบอร์ ที่รับผิดชอบต่อการกวาดล้างแมนดาลอร์ และเขาพยายามตามล่าทารกที่มีสัมผัสถึงพลัง ชื่อ โกรกู ซึ่งถูกปกป้องโดยตัวละครที่เป็นที่มาของชื่อเรื่อง โดยกิเดียนวางแผนที่จะใช้เลือดของโกรกูเพื่อสร้างโคลนของเขาซึ่งสามารถสัมผัสถึงพลังได้
กิเดียนรับบทโดย เจียนคาร์โล เอสโปซิโต โดยจอน แฟฟโรว์ ซึ่งเป็นผู้ให้กำเนิดและผู้อำนวยการสร้าง เดอะแมนดาลอเรียน เป็นผู้เชิญชวนเขาให้มารับบทนี้ จากที่เขาเคยร่วมงานกับเอสโปซิโตมาแล้วหลายครั้ง กิเดียนถูกนำเสนอออกมาในลักษณะของชายผู้น่ากลัว และโหดเหี้ยม ผู้ที่ "ดูจะรู้ทุก ๆ เรื่องเกี่ยวกับทุก ๆ คน" และไม่ลังเลที่จะสังหารใครก็ตามเพื่อเป้าหมายที่เขาต้องการ ไม่เว้นแม้แต่คนของตน ตัวละครนี้ไม่ปรากฎตัวในเรื่องจนกระทั่งตอนรองสุดท้ายของซีซันแรก เขามีบทบาททีาสำคัญขึ้นในซีซันสองโดยปรากฏตัวในห้าตอน เขากลับมาในสองตอนสุดท้ายของซีซันสาม
เอสโปซิโตปฏิเสธที่จะจัดจำแนกประเภทตัวละครกิเดียนว่าเป็นตัวละคร "ดี" หรือ "เลว" โดยชี้ให้เห็นว่าการที่ตัวละครนี้พยายามจะคืนความสงบเรียบร้อยให้กับกาแลกซีอันไร้กฎหมายนั้น มองมุมหนึ่งแล้วก็อาจถือเป็น "ผู้มากอบกู้กาแลกซี" ก็ได้ กิเดียนสวมชุดดำทั้งชุด จึงมักถูกนำไปเปรียบเทียบกับตัวละคร สตาร์ วอร์ส ดาร์ธ เวเดอร์ และนักวิจารณ์หลายคนก็ได้ชี้ให้เห็นถึงความคล้ายคลึงกันในแง่ของบุคลิกและการกระทำของตัวละครทั้งสอง ตัวละครกิเดียนได้รับการตอบรับในแง่บวกจากทั้งนักวิจารณ์และเหล่าผู้ชื่นชอบ สตาร์ วอร์ส เอสโปซิโตได้รับการเสนอชื่อเข้าชิงรางวัล ไพรม์ไทม์เอมมีอวอร์ดสำหรับนักแสดงรับเชิญยอดเยี่ยมในซีรีส์ดรามา สำหรับการแสดงของเขาในซีซันแรก ในขณะเดียวกัน เขาก็ได้รับการเสนอชื่อเข้าชิงรางวัล นักแสดงตัวประกอบยอดเยี่ยมในซีรีส์ดรามา ในซีซันสอง

**การปรากฏตัว**

**ภูมิหลัง**
มีการเปิดเผยถึงบางรายละเอียดเกี่ยวกับภูมิหลังของตัวละครนี้ กิเดียนเคยเป็นเจ้าหน้าที่ในหน่วยงานความปลอดภัยและความมั่นคงของจักรวรรดิ ซึ่งเป็นหน่วยข่าวกรองลับและตำรวจลับของจักรวรรดิกาแลกติก ก่อนที่จะเกิดเหตุการณ์ใน เดอะแมนดาลอเรียน นั้น กิเดียนมีบทบาทในการกวาดล้างครั้งใหญ่ซึ่งเป็นภารกิจการกดขี่วัฒนธรรมที่รู้จักกันในชื่อ ชาวแมนดาลอร์ ซึ่งในท้ายที่สุดนั้นคร่าชีวิตชาวแมนดาลอร์ไปจำนวนมาก และทำให้ผู้รอดชีวิตที่เหลือนั้นกระจัดกระจายทั่วทั้งกาแลกซี กิเดียนรู้ข้อมูลเกี่ยวการตัวละครที่เป็นชื่อเรื่องนี้หรือที่รู้จักกันในชื่อ "เดอะแมนดาลอเรียน" รวมถึงตัวตนของเขา ด้วยเหตุที่ว่ากิเดียนอยู่ในเหตุการณ์การกวาดล้างนั่นเอง ในตอน "Chapter 23: The Spies" ได้มีการเปิดเผยว่าในระหว่างการกวาดล้างครั้งใหญ่ของแมนดาลอร์นั้น โบ-คาทานได้ยอมจำนนแล้วมอบดาร์กเซเบอร์ และตำแหน่งผู้นำดาวแมนดาลอร์ให้มอฟฟ์กิเดียน เพื่อป้องกันการทิ้งระเบิดบนผิวดาว แต่มอฟฟ์กิเดียนกลับคำพูดแล้วสร้างให้มีการทำลายดาวเคราะห์นี้อยู่ดี คำว่า "มอฟฟ์" นั้นเป็นชื่อตำแหน่งของเจ้าหน้าที่จักรวรรดิระดับสูงผู้เคยรับตำแหน่งผู้ว่าราชการของเซกเตอร์เฉพาะในอวกาศสำหรับจักรวรรดิ คำนี้เคยใช้ตั้งแต่ภาพยนตร์ สตาร์ วอร์ส ภาคดั้งเดิม (ต.ศ. 1977) ซึ่งมีตัวละครที่โดดเด่นคือ แกรนด์มอฟฟ์ทาร์คิน แต่ถึงกระนั้นคำว่า "มอฟฟ์" ไม่ถูกใช้ในภาพยนตร์ดังกล่าวและตัวละครนั้นถูกเรียกด้วยตำแหน่งดังกล่าวในเครดิตจบเรื่องเท่านั้น
ชีวิตกิเดียนนั้นเปลี่ยนไปอย่างมากหลังจากการล่มสลายของจักรวรรดิ และเขาได้กลายเป็นขุนศึกที่นำภาคส่วนที่หลงเหลืออยู่ของเขาเอง ดังที่ตัวละครคารา ดูนกล่าวในละครชุดนี้ เคยมีการเชื่อกันอย่างกว้างขวางว่ากิเดียนนั้นถูกสำเร็จโทษจากอาชญากรรมสงครามก่อนที่จะเกิดเหตุการณ์ในละครชุดนี้ขึ้น ใน เดอะแมนดาลอเรียน นั้น กิเดียนพยายามที่จะจับเอเลียนเด็ก โกรกู หรือที่รู้จักในชื่อ "เด็กทารก" เพื่อนำเลือดของเขาไปใช้ในการทดลองลับของดร. เพอร์ชิง ไม่นานก่อนที่กิเดียนจะปรากฏตัวใน เดอะแมนดาลอเรียน นั้น เขาส่งกองกำลังไปกำจัดเผ่าแมนดาลอเรียนบนดาวเนวาร์โรซึ่งถูกเปิดเผยออกมาในภายหลังว่าเขารู้ถึงการมีอยู่ของพวกเขาในช่วงตอน "Chapter 3: The Sin"

**เดอะแมนดาลอเรียน ซีซันหนึ่ง**
กิเดียนปรากฏตัวเป็นครั้งแรกในตอน "Chapter 7: The Reckoning" ซึ่งเป็นตอนก่อนสุดท้ายของซีซันแรกของ เดอะแมนดาลอเรียน เขาปรากฏตัวในตอนที่เขาติดต่อ "ผู้ว่าจ้าง" ซึ่งเป็นบุคตลนิรนามผู้ทำงานเพื่อรับโกรกูมาให้กิเดียน ผู้ว่าจ้างพบกับนักล่าเงินรางวัล กรีฟ คาร์กา และเพื่อนของเขา คารา ดูน ที่ร้านอาหารบนดาวเนวาร์โร เขาอยู่ภายใต้ความคิดที่ว่ากรีฟได้นำโกรกูมาให้เขาพร้อมกับ แมนดาลอเรียนที่พยายามจะปกป้องโกรกูจากจักรวรรดิมาโดยตลอด แต่ในความเป็นจริงแล้ว โกรกูไม่ได้อยู่กับพวกเขาและการพบกันครั้งนี้เป็นกับดักที่วางแผนโดยเดอะแมนดาลอเรียนและพันธมิตรของเขา เพื่อฆ่าผู้ว่าจ้างและสตอร์มทรูปเปอร์ของเขา ในตอนที่กิเดียนติดต่อผู้ว่าจ้างในระหว่างการพบกัน ผู้ว่างจ้างยืนยันกับเขาว่าเขามีโกรกูในครอบครอง กิเดียนบอกเขาว่าไม่เป็นอย่างนั้นและสั่งให้หมู่ของเดธทรูปเปอร์ของเขายิงเข้าไปในร้านอาหารและฆ่าผู้ว่าจ้างและพลทหารของเขา หลังจากนั้นร้านอาหารนี้ถูกรายล้อมไปด้วยสตอร์มทรูปเปอร์และเดธทรูปเปอร์และกิเดียนนำยานทายไฟเตอร์ของเขาลงจอดนอกอาคารและก็โผล่ออกมา แล้วแจ้งให้ แมนดาลอเรียน, คารา, และกรีฟทราบว่าเขาต้องการตัวโกรกู
กิเดียนกลับมาในตอนสุดท้ายของซีซัน ชื่อ "Chapter 8: Redemption" ซึ่งเขาคุยกับเดอะแมนดาลอเรียนและกลุ่มเขาเขาจากข้างนอกร้านอาหาร โดยบอกว่าเขาต้องการให้พวกเขาส่งตัวโกรกูมา กิเดียนเปิดเผยว่าเขารู้รายละเอียดลับเกี่ยวกับทุก ๆ คน และเรียกเดอะแมนดาลอเรียนด้วยชื่อจริงของเขา ดิน จาริน ทำให้ชื่อของเขานั้นถูกเปิดเผยเป็นครั้งแรกในละครชุดนี้ ในตอนที่ดรอยด์ ไอจี-11 มาถึงเพื่อช่วยเดอะแมนดาลอเรียนและพันธมิตรของเขา มีการยิงกันเกิดขึ้นชั่วขณะระหว่างพวกเขากับสตอร์มทรูปเปอร์ ในระหว่างการสู้ กิเดียนทำให้เดอะแมดาลอเรียนบาดเจ็บปางตายด้วยการยิงเครื่องสร้างพลังงานเข้าใส่เขาทำให้เกิดการระเบิดขึ้น
เดอะแมนดาลอเรียนและเพื่อนของเขาสามารถหนีจากพวกจักรวรรดิได้ แต่ในตอนหลังนั้นกิเดียนเผชิญหน้ากับพวกเขา ณ สถานที่อื่นบนดาว ที่ซึ่งกิเดียนนั้นโจมตีพวกเขาจากข้างบนด้วยทายไฟเตอร์ในขณะที่พวกเขาอยู่บนพื้น เดอะแมนดาลอเรียนใช้เจ็ตแพกของเขาเพื่อบินตามและจู่โจมสตาร์ไฟเตอร์ของกิเดียน โดยยึดตะขอเกี่ยวของเขาเข้ากับปีกของยาน หลังจากที่เกาะอยู่บนทายไฟเตอร์กลางอากาศ เขาวางระเบิดบนยานและก็เกิดระเบิดขึ้น ทำให้ยานทายไฟเตอร์ที่เสียหายนั้นตกลง ทำให้เดอะแมนดาลอเรียนและเพื่อนของเขาหลบหนีมาได้ ในฉากสุดท้ายตอนและซีซันนี้ กิเดียนสามารถเอาชีวิตรอดจากยานตกได้และนำตัวเขาออกจากซากโดยตัดผ่านโลหะหุ้มยานทายไฟเตอร์ด้วยดาร์กเซเบอร์ซึ่งเป็นกระบี่แสงที่มีใบมีดสีดำและเป็นโบราณวัตถุของแมนดาลอร์

**เดอะแมนดาลอเรียน ซีซันสอง**
ในตอน "Chapter 11: The Heiress" กิเดียนได้รับการติดต่อโดยกัปตันของยานขนสินค้าของจักรวรรดิบนดาวจันทร์ที่มีแต่มหาสมุทร แทรกส์ ซึ่งถูกล้อมโดยเดอะแมนดาลอเรียนและนักรบแมนดาลอร์รายอื่น ๆ ซึ่งนำโดยโบ-คาทาน ครีซ ผู้ตั้งเป้าหมายไปที่ยานขนสินค้าของจักรวรรดิด้วยหวังที่จะได้ครอบครองดาร์กเซเบอร์อีกครั้ง หลังจากที่คิดว่าจะเสียยานไป กิเดียนก็สั่งให้กัปตันทำลายยานและทุกคนบนยาน ชาวแมนดาลอร์ทั้งหลายสามารถป้องกันการทำลายยานได้แต่กัปตันของยานนั้นฆ่าตัวตายไปเพราะกลัวกิเดียนมากกว่าโบ-คาทาน ครีซ
แผนของกิเดียนนั้นได้รับการเปิดเผยเป็นบางส่วนในตอน "Chapter 12: The Siege" ซึ่งเดอะแมนดาลอเรียน, กรีฟ, คารา, และเพื่อนชาวมิธโรว์ของเขานั้นได้แทรกซึมเข้าไปในศูนย์การโคลนลับในฐานของจักรวรรดิบนดาวเนวาร์โร ณ ที่นั้น พวกเขาค้นพบว่ามีร่างหลายร่างอยู่ภายในตู้และมีข้อความที่บันทึกไว้จากดร. เพอร์ชิงถึงกิเดียน เพอร์ชิงกล่าวว่าเขาต้องการที่จะเข้าถึงเลือกของโกรกู ซึ่งต้องใช้เพื่อทำให้ร่างกายนั้นมีสัมผัสถึงพลัง ถึงกระนั้นหลาย ๆ การทดลองก็ล้มเหลว กิเดียนปรากฏตัวอีกครั้งในตอนจบของตอนโดยยืนอยู่ในห้องที่เต็มไปด้วยดาร์กทรูปเปอร์บนยานลาดตระเวนของเขาและมีเจ้าหน้าที่แจ้งให้เขาทราบว่าเดอะแมนดาลอเรียนนั้นยังครอบครองโกรกู และมีการติดเครื่องติดตามไว้บนยานของเขา เรเซอร์เครสต์
ในตอน "Chapter 14: The Tradgedy" กิเดียนติดตามเดอะแมนดาลอเรียนไปยังดาวไทธอนและส่งยานขนส่งที่มีสตอร์มทรูปเปอร์เต็มลำสองยานไปเพื่อจับตัวโกรกู ในขณะที่เดอะแมนดาลอเรียนและโบบา เฟทท์ และเฟนเนค แชนด์ที่พึ่งมาถึงนั้นสู้กับพวกนั้น พวกเขาล้มเหลวก็ในการป้องกันไม่ให้โกรกูถูกจับตัวไปโดยดาร์กทรูปเปอร์สี่นายของกิเดียน และไม่ให้ยาน เรเซอร์เครสต์ นั้นถูกทำลายโดยการโจมตีจากวงโคจรโดยยานลาดตระเวนของกิเดียน หลังจากหนีมาพร้อมกับโกรกู กิเดียนเห็นเขาใช้พลังใส่สตอร์มทรูปเปอร์สองนายซึ่งเขาจับโยนไปโยนมาในห้องขังของเขา ก่อนที่จะสตันเขาและเตรียมที่จะนำตัวเขาไปให้ดร. เพอร์ชิงเพื่อให้การถ่ายเลือดนั้นเสร็จสมบูรณ์
ในตอน "Chapter 16: The Rescue" เดอะแมนดาลอเรียนและทีมของเขาแทรกซึมเข้าไปในยานของกิเดียน ซึ่งโกรกูถึงจับเป็นตัวประกัน กิเดียนเสนอโกรกูให้เดอะแมนดาลอเรียน ภายใต้ข้อเสนอว่าเขาต้องออกจากยานไป แต่กระนั้น กิเดียนกลับโจมตีเดอะแมนดาลอเรียนด้วยดาร์กเซเบอร์ เดอะแมนดาลอเรียนเอาชนะการต่อสู้ได้และมอบตัวกิเดียนให้กับคารา ดูน ในตอนที่เดอะแมนดาลอเรียนพยายามมอบดาร์กเซเบอร์ให้กับโบ-คาทาน กิเดียนเปิดเผยว่าผู้ครอบครองดาบนั้นตั้ง เป็นผู้สืบบรรลังก์ของดาวแมนดาลอร์โดยชอบธรรมและดาบนั้นจะได้มาด้วยการเอาชนะเท่านั้น หมู่ของดาร์ธทรูปเปอร์พยายามที่จะช่วยกิเดียนแต่ทรูปเปอร์เหล่านั้นก็ถูกทำลายโดยลุค สกายวอล์คเกอร์ ผู้มาเพื่อรับตัวโกรกูไปฝึนฝนให้เป็นเจได หลังจากพ่ายแพ้แล้ว กิเดียนพยายามฆ่าตัวตายแต่ถูกขัดขวางด้วยคารา ดูนและถูกจับกุมไป

**คัมภีร์แห่งโบบ้า เฟตต์**
กิเดียนถูกกล่าวถึงโดยคร่าว ๆ ในภาคแยก คัมภีร์แห่งโบบ้า เฟตต์ ที่ดำเนินเรื่องหลังซีซันสองของ เดอะแมนดาลอเรียน ในตอน "Chapter 5: Return of the Mandalorian" เดอะแมนดาลอเรียนอธิบายให้กับผู้รอดชีวิตของเผ่าของเขาว่าเขาสามารถเอาชนะกิเดียนซึ่งเป็นผู้ก่อให้เกิด "การกวาดล้างแมนดาลอร์" และครอบครองดาร์กเซเบอร์ และกิเดียนถูกส่งตัวไปให้กับสาธารณรัฐใหม่เพื่อตัดสินคดี ช่างตีเหล็กอธิบายให้เดอะแมนดาลอเรียนฟังว่าการเป็นเจ้าของดาร์กเซเบอร์นั้นทำให้กิเดียนเป็น "ผู้สืบทอดแห่งแมนดาลอร์" ก่อนที่เดอะแมนดาลอเรียนจะชนะและเอากลับคืนมาได้ โดยตำแหน่งนี้ได้ตกเป็นของเขาแล้ว แต่กระนั้นด้วยการที่เขาถอดหมวกออก เขาจึงไม่ถูกนับโดยเผ่าของเขาว่าเขาเป็นชาวแมนดาลอร์ ก่อนที่เขาจะไปอาบน้ำในถ้ำใต้ซากของแมนดาลอร์

**เดอะแมนดาลอเรียน ซีซันสาม**
หลังจากตอนจบของตอน "Chapter 16: The Rescue" มอฟฟ์กิเดียนนั้นถูกเชื่อว่าโดนจับกุมตัวไปและพาไปขึ้นศาล แต่กระนั้น ในตอนจบของตอน "Chapter 21: The Pirate" ซากของยานขนส่งซึ่งพากิเดียนไปขึ้นศาลนั้นถูกพบโดยคาร์สัน เทวา โดยมีชิ้นส่วนของโลหะผสมเบสการ์หลงเหลือไว้
ในตอน "Chapter 23: The Spies" ได้มีการเปิดเผยว่า เอเลีย เคน (หนึ่งในเจ้าหน้าที่บนสะพานเดินเรือของยานกิเดียน ซึ่งถูกเดอะแมนดาลอเรียนโจมตีในตอนจบของซีซัน 2 และผู้ที่ตั้งเป้าหมายไว้ที่ดร. เพอร์ชิงในนามของกิเดียน ในตอน "Chapter 19: The Convert") ได้ทำงานเป็นสายลับภายในสาธารณรัฐใหม่สำหรับมอฟฟ์กิเดียน และกิเดียนนั้นกำลังรวบรวมกำลังพลบนดาวแมนดาลอร์ มอฟฟ์กิเดียนนั้นเข้าร่วมการประชุมพร้อมกันกับสมาชิกของชาโดว์เคาน์ซิล ซึ่งเป็นกลุ่มของผู้นำภาคส่วนที่หลงเหลืออยู่ของจักรวรรดิ ซึ่งประกอบด้วย กัปตันจิแลด เพลเลออน และผู้บัญชาการเบรโดล ฮักซ์ (พ่อของนายพลฮักซ์ใน สตาร์ วอร์ส ไตรภาคต่อ) มอฟฟ์กิเดียนเริ่มถามเพลเลออนเกี่ยวกับจอมพลธรอว์นในการเป็นผู้นำของภาคส่วนที่หลงเหลืออยู่ของจักรวรรดิและการกลับมาของเขาจากริมนอก (Outer Rim) และเขาได้ขอกำลังพลเพิ่มเติมหลังจากที่รู้ว่าชาวแมนดาลอร์กำลังวางแผนที่จะยึดดาวแมนดาลอร์คืนหลังจากตอน "Chapter 22: Guns for Hire" ในตอนที่โบ-คาทาน ครีซและเดอะแมนดาลอเรียนค้นพบฐานทัพลับขอกิเดียนบนดาวแมนดาลอร์นั้น กิเดียนได้เผยตนออกมาให้ชาวแมนดาลอเรียนเห็นพร้อมกับชุดเกราะแมนดาลอเรียนใหม่ของเขา แล้วอวดอ้างถึงพลังใหม่ของเขา และบอกว่าเขาจะรวบรวมทรัพยากรที่ดีที่สุดของดาวแมนดาลอร์, นักโคลน, และเจได เพื่อสร้างกองทัพซึ่งสามารถคืนความสงบเรียบร้อยให้แก่กาแลกซีได้ หลังจากที่ออกจากที่พาจารินซึ่งถูกปลดอาวุธออกไปแล้วไปยังห้องประชุม กิเดียนก็สั่งให้กองยานทายอินเตอร์เซปเตอร์และทายบอมเบอร์ของเขา เริ่มโจมตีกองยานรบของชาวแมนดาลอร์ที่อยุ่ในวงโคจรเหนือดาวแมนดาลอร์ ทำให้โบ-คาทานสั่งอพยพชาวแมนดาลอร์ ในขณะที่พาซ วิซลานั้นยื้อเวลาให้ทุกคนสามารถหนีออกไปได้และสามารถฆ่าคนของกิเดียนได้หมด ก่อนหน่วยองครักษ์เปรโตเรียนซึ่งกิเดียนขอชาโดว์เคาน์ซิลไว้นั้นจะมาถึงและฆ่าวิซลาไป
ในตอน "Chapter 24: The Return" หลังจากเดอะแมนดาลอเรียนและโกรกูสามารถหลบหนีออกมาได้จากการจับกุมตัวของจักรวรรดิ มอฟฟ์กิเดียนจึงสร้างกับดักใหม่สำหรับพวกเขา มีการเปิดเผยออกมาว่าโปรเจ็คการโคลนลับที่กิเดียนกำลังร่วมมือกับดร. เพอร์ชิงและความพยายามในการตามล่าโกรกูนั้น เพื่อสร้างกองทัพโคลนกิเดียนที่มีสัมผัสถึงพลังซึ่งเดอะแมนดาลอเรียนนั้นได้ทำลายไป "ก่อนที่พวกเขาจะได้สูดหายใจแรก" (ถึงแม้ว่าจะมีร่างหนึ่งที่ลืมตาขึ้นมาหลังจากโกรกูเข้าใกล้ตู้ก็ตาม) ด้วยโทสะ กิเดียนจึงเริ่มโจมตีเดอะแมนดาลอเรียนอย่างโหดร้ายในขณะที่กองทัพบนดาวแมนดาลอร์เริ่มที่จะต่อสู้กับกองกำลังชาวแมนดาลอร์ของโบ-คาทาน หลังจากที่ทุบตีอย่างโหดร้าย กิเดียนก็สามารถที่จะแยกโกรกูออกจากเดอะแมนดาลอเรียนได้ โดยสั่งให้หน่วยองครักษ์เปรโตเรียนตามโกรกูไป เขาถูกขัดจังหวะโดยโบ-คาทานซึ่งถึงดาร์กเซเบอร์อยู่ เดอะแมนดาลอเรียนตามไปช่วยเหลือโกรกูจากหน่วยองครักษ์เปรโตเรียนนั้น กิเดียนได้หยิบคทาไฟฟ้าและเริ่มต่อสู้กับโบ-คาทาน โดยสู้จนเขาสามารถที่จะขย้ำและทำลายดาร์กเซเบอร์ด้วยน้ำมือของเขาได้ กิเดียนสู้กับโบ-คาทาน, เดอะแมนดาลอเรียน และโกรกูในขณะที่แอกซ์ วูฟส์ปล่อยให้ยานลาดระเวนของจักรวรรดิที่ขโมยมานั้นตกลงสู่ฐานของจักรวรรดิบนดาวแมนดาลอร์ กิเดียนปล่อยเสียงคำรามเป็นครั้งสุดท้ายก่อนที่จะถูกไฟคลอกและตายไป

**สื่ออื่น ๆ**
มอฟฟ์กิเดียนปรากฏตัวในฐานะตัวละครที่สามารถเล่นได้ในเกมเล่นตามบทบาท สตาร์ วอร์ส: กาแลกซีออฟฮีโร่ส์

**ลักษณะตัวละคร**
กิเดียนเป็นคนที่อันตรายและดุร้าย เขาไม่เคยลังเลที่จะทำร้ายหรือฆ่าใครก็ตามเพื่อจะได้สิ่งที่เขาต้องการ ถึงแม้ว่าเขาจะเป็นผู้นำภาคส่วนที่หลงเหลืออยู่ของจักรวรรดิ แต่เขาก็ยอมรับว่าเขาทำเพื่อประโยชน์ของตัวเขาเอง โดยในตอนสุดท้ายของซีซันแรกของ เดอะแมนดาลอเรียน นั้น เขาบอกเดอะแมนดาลอเรียนและเพื่อนของเขาว่าพวกเขาไว้ใจเขาไม่ได้และเขาจะฆ่าพวกเขาทั้งหมด กิเดียนไม่เคยลังเลที่จะฆ่าคนของเขาเลยหากไม่สามารถทำตามที่เขาต้องการได้ หรือแม้กระทั่งหากทำให้เขารำคาญ เช่นในตอนที่มีคนขัดจังหวะเขา กิเดียนเป็นคนที่เจ้าเล่ห น่ากลัว และไม่เคยให้อภัยใคร โดยกิเดียนนั้นตั้งเป้าหมายอย่างแรงกล้าเพื่อให้สามารถบรรลุความต้องการของเขาได้ และยอมที่จะเสียสละชีวิตของคนของเขาเพื่อที่จะได้ตัวโกรกูมา ความต้องการตัวโกรกูของเขาดูเหมือนจะเป็นความต้องการส่วนตัว จากที่เขาบอกเดอะแมนดาลอเรียนว่า: "มันมีความหมายต่อฉันมากกว่าที่แกจะได้รู้"
กิเดียนเป็นนักวางแผนทางการทหารที่เก่งกาจ และถึงแม้จักรวรรดิจะล่มสลายไป เขาก็ยังมีอำนาจ เขาเป็นผู้บังคับบัญชากองกำลังที่มี่จำนวนหนึ่ง ซึ่งมีผู้คน อุปกรณ์ และยานอวกาศ สเตฟานี ดูบ ดวิลสันจาก Heavy.com ระบุว่า ถึงแม้ว่าตลอดซีซันแรกนั้น สตอร์มทรูปเปอร์ของภาคส่วนที่หลงเหลือของจักรวรรดิจะมีชุดเกราะที่ผุพังและสกปรก แต่กองกำลังภายใต้บัญชาการของกิเดียนนั้นมีชุดเกราะที่ใหม่และแวววาวตลอด ซึ่งสามารถสะท้อนถึงสถานีของกิเดียนได้ จากการที่กิเดียนเคยเกี่ยวข้องกับหน่วยงานความปลอดภัยและความมั่นคงของจักรวรรดิ เขานั้นมีข้อมูลลับเยอะในระดับหนึ่ง ดั้งนั้น เขาจึงเป็นคนที่มีความรู้เรื่องเกี่ยวกับหัวข้อต่าง ๆ ที่ตัวละครในละครชุดนี้ไม่เคยรู้มาก่อน เจียนคาร์โล เอสโปซิโตกล่าวว่าตัวละครของเขานั้น "ดูจะรู้ทุก ๆ เรื่องเกี่ยวกับทุก ๆ คน" ซึ่งได้ถูกแสดงให้เห็นในตอนสุดท้ายของซีซัน ในตอนที่เขาเปิดเผยว่าเขารู้ชื่อและข้อมูลเกี่ยวกับเดอะแมนดาลอเรียน คารา ดูน และกรีฟ คาร์กา
เอสโปซิโตปฏิเสธที่จะจัดจำแนกประเภทตัวละครกิเดียนว่าเป็นตัวละคร "ดี" หรือ "เลว" โดยชี้ให้เห็นว่าการที่ตัวละครนี้พยายามจะคืนความสงบเรียบร้อยให้กับกาแลกซีหลังการล่มสหายของจักรวรรดิ เอสโปซิโตรู้สึกว่ากิเดียนกลายเป็น "เหมือนผู้พิทักษ์ของผู้คน" หลังจากการล่มสลายของจักรวรรดิ และด้วยความพยายามที่จะคืนความสงบเรียบร้อยให้กับช่วงไร้กฏหมายนั้น ตัวละครนี้ก็สามารถถูกมองเป็น "ผู้มากอบกู้" ก็ได้ เอสโปซิโตกล่าวเกี่ยวกับตัวละครว่า: "เขาเป็นคนดี? เขาเป็นคนเลว? เราไม่รู้ เรารู้เพียงว่าโลกใบนี้ต้องการผู้ที่ทำให้โลกนี้กลับมาเป็นเหมือนเดิมได้" เขารู้สึกว่าความคลุมเครือทางศีลธรรมนี้สามารถนำไปประยุกต์ใช้ในชีวิตจริงได้ในช่วงเวลาที่ละครชุดนี้ปล่อยตัว โดยบอกว่า: "การที่ผู้นำใช้อำนาจในทางที่ผิดนั้นเป็นเพราะพวกเขามีความคิดซึ่งพวกเขาอยากจะทำด้วยตัวเอง; เรากำลังอยู่ในโลกนั้นในตอนนี้" กิเดียนเห็นภาพในอนาคต และมีความรู้สึกส่วนตัวเกี่ยวกับการคืนความสงบเรียบร้อยอย่างแรงกล้า ซึ่งหนึ่งในหลักการขับเคลื่อนของจักรวรรดิที่เป็นการใช้กองทัพในการตรวจตรากาแลกซีที่กิเดียนก็นำมาใช้
นักวิจารณ์หลายคนเสนอว่ากิเดียนอาจจะพยายามที่จะเลียนแบบ ดาร์ธ เวเดอร์ ซึ่งเป็นหนึ่งในตัวละครสำคัญของแฟรนไชส์ สตาร์ วอร์ส โดยเป็นผู้ที่เป็นเจ้าหน้าที่ของจักรวรรดิ ลักษณะนิสัยและบุคลิกของกิเดียนนั้นก็มีความคล้ายคลึงกับเวเดอร์ เช่นการที่เขามักเลือกที่จะกำจัดผู้ใต้บังคับบัญชาที่ทำให้เขาผิดหวัง เควิน เมลโรสจาก คอมิก บุ๊ก รีซอร์ส ยังกล่าวอีกว่ายานทายไฟเตอร์ของกิเดียนที่ตกลงก่อนที่จะจบตอนสุดท้ายของซีซันแรกนั้น คล้างคลึงกับฉากสุดท้ายของเวเดอร์ในภาพยนตร์ สตาร์ วอร์ส ดั้งเดิม ในตอนที่ยานทายแอดวานซ์ไฟเตอร์ของเขาหมุนวนแบบควบคุมไม่ได้ สู่ความเวิ้งว้างของอวกาศ

**แนวคิด และการสร้างตัวละคร**

**การบรรยายภาพตัวละคร**
มอฟฟ์กิเดียนรับบทโดย เจียนคาร์โล เอสโปซิโต โดยจอน แฟฟโรว์ ผู้ให้กำเนิด และผู้อำนวยการสร้าง เดอะแมนดาลอเรียน เป็นผู้เชิญชวนเขาให้มารับบทนี้ เอสโปซิโตและแฟฟโรว์นั้นเคยร่วมงานกันมาแล้วหลายครั้ง ตั้งแต่ตอนเริ่มต้นของละครชุดทางโทรทัศน์บันเทิงคดีวิทยาศาสตร์หลังพยากรณ์ รีโวลูชัน ซึ่งแฟฟโรว์เป็นผู้กำกับและเอสโปซิโตเป็นนักแสดงนำ หลังจากนั้นแฟฟโรว์ได้เป็นผู้กำกับการแสดงของเอสโปซิโตในโฆษณาสำหรับวิดีโอเกม เดสทินี นำไปสู่การที่แฟฟโรว์เสนอบทให้แก่เอสโปซิโตสำหรับภาพยนตร์ดัดแปลงของเขา เมาคลีลูกหมาป่า (ค.ศ. 2016) เอสโปซิโตกล่าวว่าสิ่งแรกที่เขาทำหลังจากตอบรับบทนี้คือการติดต่อเพื่อนของเขา ซามูเอล แอล. แจ็กสันซึ่งเป็นนักแสดงที่รับบทเป็นเมซ วินดู ใน สตาร์ วอร์ส ไตรภาคต้น และบอกว่า: "เฮ้เพื่อน ฉันได้อยู่ในซีรีส์นี้แล้วเว้ย!"
การคัดเลือกเอสโปซิโตเป็นนักแสดงนั้นได้รับการประกาศเมื่อวันที่ 12 ธันวาคม ค.ศ. 2018 รายละเอียดเกี่ยวกับตัวละครของเขานั้นไม่ได้ถูกเปิดเผยในทันที แต่ก็มีการคาดการณ์ตั้งแต่เนิ่น ๆ ว่าเขาอาจเป็นตัวร้าย เนื่องด้วยการแสดงในอดีตของเขาที่เป็นกัส ฟริงก์ ซึ่งเป็นหนึ่งในตัวร้ายหลักจากเรื่อง ดับเครื่องชน คนดีแตก และเป็นตัวละครที่สำคัญในภาคแยก มีปัญหา ปรึกษาซอล ในวันที่ 14 เมษายน ค.ศ. 2019 ฟุตเทจของกิเดียนนั้นได้รับการเปิดเผยต่อสาธารณชนที่การประชุม Star Wars Celebration ที่เมืองชิคาโก ซึ่งประกอบไปด้วยฉากสั้น ๆ ของตัวละครที่กำลังขับยานทายไฟเตอร์ของเขา เอสโปซิโตปรากฏตัวในงาน D23 Expo ในวันที่ 23 สิงหาคม ค.ศ. 2019 สำหรับการปล่อยตัวอย่างแรกของ เดอะแมนดาลอเรียน นอกจากนี้ กิเดียนยังโผล่มาเป็นเวลาสั้น ๆ ในตัวอย่างที่สองซึ่งปล่อยเมื่อวันที่ 28 ตุลาคม ค.ศ. 2019
ในการเตรียมการสำหรับบทนี้ เอสโปซิโตนั่งย้อนดูภาพยนตร์ สตาร์ วอร์ส เรื่องต่าง ๆ เพื่อให้ได้รู้สึกถึง "รูปแบบของภาพยนตร์นั้น ๆ" และพยายามที่จินตนาการว่าจะเป็นอย่างไร หากเขาได้เข้าไปอยู่ในจักรวาลสมมตินี้ ก่อนที่จะเข้าร่วม เดอะแมนดาลอเรียน นั้น เอสโปซิโตเป็นผู้ที่ชื่นชอบภาพยนตร์ในไตรภาคเดิมของ สตาร์ วอร์ส แต่กระนั้น เขาก็กล่าวว่าเขาสนใจภาพยนตร์หลัง ๆ ในไตรภาคก่อนน้อยลง เพราะว่ามัน "เริ่มจะกลายเป็นสิ่งที่แตกต่างจากจักรวาลที่เขาอยากที่จะอยู่" ในการกล่วาถึงภาพยนตร์ในไตรภาคเดิมของ สตาร์ วอร์ส เอสโปซิโตกล่าวว่า:
เอสโปซิโตนั้นผิดหวังกับการที่ภาพยนตร์เก่า ๆ ของ สตาร์ วอร์ส นั้นขาดความหลากหลายและเขารู้สึกยินดีมากที่งานสร้างหลัง ๆ ของ สตาร์ วอร์ส มีนักแสดงหน้าใหม่ที่เป็นคนกลุ่มน้อยนั้นมากขึ้น รวมถึงใน เดอะแมนดาลอเรียน ซึ่งเขายกความดีความชอบให้กับแฟฟโรว์ เขากล่าวว่าการได้รับบทเป็นมอฟฟ์กิเดียนนั้น "คือฝันที่กลายเป็นจริง" และกล่าวถึงบทบาทนี้: "เขาเป็นคนที่น่าสนใจมาก และผมรู้สึกเป็นเกียรติอย่างยิ่งที่ได้เป็นส่วนหนึ่งในการสร้างละครชุดนี้" หลังจากที่ละครชุดนี้ฉายจบ เจียนคาร์โลบอกว่าสองในสี่ของลูกสาวเขาส่งข้อความมาหาเขาว่าอย่าทำร้ายเด็กทารก ซึ่งเป็นที่สนใจในอินเทอร์เน็ต เอสโปซิโตบอกว่าเขาตอบไปขำ ๆ: "ฉันจะบี้ไอเลวตัวจิ๋วหูยักษ์นั่น"

**เครื่องแต่งกาย**
ชุดของมอฟฟ์กิเดียนนั้นได้รับการออกแบบโดยไบรอัน แมเทียส ซึ่งเป็นนักออกแบบแนวคิดและศิลปินสำหรับ เดอะแมนดาลอเรียน เขากล่าวว่าการออกแบบชุดของกิเดียนนั้นเป็น "หนึ่งในไฮไลท์ของละครชุดนี้ในความคิดของผมและสำหรับอาชีพผมทั้งหมด" ชุดนี้นั้นมีต้นแบบมาจากงานออกแบบโดยนักออกแบบชุด โจเซฟ พอร์โร พร้อมด้วยอุปกรณ์ประกอบฉากและงานผลิตชุดโดยแฟรงก์ อิพโพลิโต และบริษัท Thingergy ชุดนี้นั้นมีสีดำทั้งหมดและมีเกราะ ผ้าคลุม และชิ้นส่วนอกที่ประณีต นักวิจารณ์หลายคนยังชี้ให้เห็นว่าชุดนี้มีความคล้ายคลึงกับของตัวละคร สตาร์ วอร์ส ดาร์ธ เวเดอร์ เอสโปซิโตบอกว่าชุดของเขา "เจ๋ง" และบอกว่าเขาอยากจะเก็บชุดของเขาและอุปกรณ์ประกอบฉากอื่น ๆ หลังจากถ่ายทำเสร็จ แต่เขาไม่สามารถทำเช่นนั้นได้: "พวกเขาบอกผมว่า ของเหล่านี้จะไปจบที่พิพิธภัณฑ์ คุณจะรู้สึกเป็นเกียรติมากในตอนที่คุณเห็นมันในอีกไม่กี่ปี แต่คุณไม่สามารถเอามันไปได้ในตอนนี้"

**การถ่ายทำ**
ฉากของเอสโปซิโตใน เดอะแมนดาลอเรียน นั้นถ่ายทำที่เวทีเสียงในแคลิฟอร์เนียใต้ โดยใช้ วอลูม (Volume) ซึ่งเป็นเวทีจับการเคลื่อนไหวที่เหมือนโกดังขนาดใหญ่ พร้อมกรีนสกรีนและกล้องติดตามที่กระจายอยู่ทั่วพื้นที่ วอลูมนั้นเปิดโอกาสให้มีการถ่ายทำจับภาพนักแสดงและใส่ไว้ในสิ่งแวดล้อมดิจิทัล โดยใช้การผสมกันระหว่างองค์ประกอบที่จับต้องได้ภายในฉากและภาพต่าง ๆ ที่ฉายลงบนจอได้ เอสโปสิโตกล่าวว่าการถ่ายทำฉากในวอลูมนั้น: "เราสามารถควบคุมบรรยากาศทางกายภาพของอะไรก็ตามที่ฉายอยู่บนกำแพงและควบคุมว่าแรงโนมถ่วงนั้นเป็นอย่างไร โดยคุณจะรู้สึกเหมือนว่าคุณได้เล่นกับแรงโน้มถ่วง"
เอสโปซิโตนั้นชอบการทำงานร่วมกับไทกา ไวทีที ซึ่งเป็นผู้กำกับตอนสุดท้ายเป็นพิเศษ โดยเป็นผู้ที่เขาอธิบายว่า "อยู่ในโลกของเขาเองอย่างสร้างสรรค์" และเรียกว่า "มนุษย์ที่แตกต่างและแปลกประหลาดมาก แต่เราทุกคนก็เป็นศิลปินที่มีความคิดสร้างสรรค์ไม่ใช่หรือ?" ฉากที่มีมอฟฟ์กิเดียนขับยานทายไฟเตอร์ของเขานั้นถูกถ่ายทำในวอลูม และไวทีทีค่อนข้างที่จะให้ความสำคัญกับรายละเอียดในตอนทำงานร่วมกับเอสโปซิโตในฉากนั้น ยกตัวอย่าง เช่น ไวทีทีให้ข้อติชมที่เฉพาะมาก ๆ แก่เอสโปซิโต เกี่ยวกับว่าเขารู้สึกว่าเอสโปซิโตต้องทำอย่างไรกับเท้าของเขา ในระหว่างฉากที่เขาตัดยานทายไฟเตอร์ของเขาและออกมาจากยาน เอสโปซิโตรู้สึกว่าแนวทางนั้นเป็นอะไรที่น่าสับสนโดยบอกว่า: "อะไรมันรบกวนคุณในเรื่องว่าเท้าของผมเป็นอย่างไรหรือ? ผมอยู่บนโลก ใบนี้ และอยู่สูงขึ้นไป บน ท้องฟ้า 30 ฟุตนะ" เอสโปซิโตกล่าวว่าเขาชอบมองและชอบมีปฏิสัมพันธ์กับหุ่นเชิดแอนิเมโทรนิกของโกรกูในช่วงถ่ายทำ โดยบอกว่า: "มันทำให้ใจผมละลาย เพราะว่าในความจริงแล้วนั้น เจ้าทารกนี้ทำในสิ่งที่คุณจินตนาการไม่สามารถได้เลย และเมื่อคุณมองเข้าไปในดวงตาคู่นั้นและตัวจิ๋ว ๆ นั่น คุณจะทำอะไรได้นอกจากตกหลุมรักมัน? เอสโปซิโตไม่เคยเห็นฟุตเทจที่เสร็จสมบูรณ์ของ เดอะแมนดาลอเรียน จนกระทั่งไม่กี่เดือนก่อนที่ละครชุดนี้จะฉาย

**การตอบรับ**
มอฟฟ์กิเดียนได้รับเสียงตอบรับในทางบวกโดยนักวิจารณ์และแฟน ๆ สกอตต์ สโนว์เดนจาก Space.com กล่าวว่าเจียนคาร์โล เอสโปซิโตนั้น "สวมบทบาทได้สมบูรณ์แบบ" ฌอน คีนจากซีเน็ตกล่าวว่าตัวละครนี้นั้น "งดงามอย่างยิ่ง" และ "โคตรน่ากลัว" นักเขียนของ สกรีนแรนท์ กีกี เอแวนส์กล่าวว่ามอฟฟ์กิเดียนนั้น "เป็นตัวร้ายที่ค่อนข้างน่าสะพรึงกลัว" เควิน แพนโทจาจาก สกรีนแรนท์ กล่าวว่าตัวละครนี้นั้น "รู้สึกเหมือนเป็นภัยร้ายในทันที" ตั้งแต่การแนะนำตัวละครนี้ในละครชุดนี้ สเตฟานี ดูป ดวิลสันจาก Heavy.com กล่าวว่าตัวละครนี้ "เป็นการผสมผสานระหว่างความบ้าคลั่งและทรงพลังที่กำลังพอดี" นักเขียนของ SyFy แมทธิว แจ็คสันกล่าวว่าถึงแม้การปรากฏตัวของกิเดียนในซีซันแรกนั้นมีไม่เยอะ แต่เขานั้นส่งผลกระทบเป็นอย่างมาก โดยเขียนว่า "ตัวละครนี้ตั้งตนเองให้เป็นผู้มีอำนาจที่พึงคำนึงถึงอย่างรวดเร็ว" ไบรอัน ซิลลีแมนจาก SyFy นั้นเรียกมอฟฟ์กิเดียนว่าตัวร้ายที่ "น่าเกรงขาม" นักเขียนของ ไอจีเอ็น ลอรา พรูดอมกล่าวว่าตอนจบของซีซีนแรกนั้นจบด้วยมอฟฟ์กิเดียนนั้นอยู่ในตำแหน่งที่เป็น "คู่ปรับที่คู่ควร" สำหรับเดอะแมนดาลอเรียนและเพื่อน ๆ ของเขา เบน แพร์สันจาก /Film กล่าวว่าตัวละครนี้ "สร้างผลกระทบที่ยิ่งใหญ่" ในตอนสุดท้ายของซีซัน เคทลีน แกลเลเกอร์จาก บัสเทิล ชี้ให้เห็นว่าในทันทีหลังจากตอน "Chapter 7: The Reckoning" ออกอากาศ มีแฟน ๆ หลายคนแสดงอารมณ์ "โกรธ เศร้า และกังวลใจ" เกี่ยวกับมอฟฟ์กิเดียน โดยเฉพาะบนเว็บไซต์โซเชียลมีเดีย เนื่องด้วยบทบาทของเขาที่มีต่อการตายของตัวละคร ควิล และการลักพาตัวเด็กทารกไปในตอนจบของตอนนั้น มอฟฟ์กิเดียนติดอันดับที่สองบนรายชื่อตัวละครที่น่าสนใจมากที่สุดจากซีซันแรกของ เดอะแมนดาลอเรียน ซึ่งจัดโดย สกรีนแรนท์ และติดอันดับที่สามในรายชื่อสิบอันดับตัวละครที่ดีที่สุดจากละครชุดนี้ และชุดของเขานั้นติดอันดับที่เจ็ดในรายชื่อสิบอันดับชุดที่ดีที่สุดจากซีซันแรก
ในการแสดงเป็นกิเดียนในตอนสุดท้ายของซีซันแรกนั้น เอสโปซิโตได้รับการเสนอชื่อเข้าชิงรางวัลไพรม์ไทม์เอมมีอวอร์ดสำหรับนักแสดงรับเชิญยอดเยี่ยมในซีรีส์ดรามา

**อ้างอิง**

**แหล่งข้อมูลอื่น**
text=มอฟฟ์กิเดียน- กิเดียน
หมวดหมู่:ตัวละครในสตาร์ วอร์ส
หมวดหมู่:ตัวละครที่เป็นผู้สังหารหมู่
หมวดหมู่:ตัวละครที่เป็นนักทรมาน
หมวดหมู่:ตัวละครที่เป็นผู้ก่อการฆ่าล้างเผ่าพันธุ์
หมวดหมู่:ตัวละครที่พยายามฆ่าตัวตาย